text: Obren oficina atenció afectats incendi de Platja d'Aro
  01/09/2003 Societat
  L'Ajuntament de Castell-Platja d'Aro ha obert avui una oficina d'atenció als afectats per l'incendi que el passat divendres va arrassar més de 400 hectàrees d'aquest terme municipal i del de Calonge. La prioritat del Consistori és atendre els veïns que han perdut la seva casa i canalitzar les peticions d'ajuda per part dels afectats.Aquest servei d'assessorament funciona des d'avui a les dependències de secretaria de l'Ajuntament de Castell-Platja d'Aro. Els funcionaris municipals orientaran els afectats sobre quins professionals els poden reparar les avaries, com s'han d'omplir els formularis per a les companyies asseguradores i totes les gestions que calgui fer per obtenir compensacions pels danys patits. El cas més prioritari és el del matrimoni alemany que va perdre la seva casa, a la urbanització Mas Ros. Està previst que se'ls faciliti una casa dins d'aquest mateix nucli durant un termini de sis mesos. D'altra banda, l'Ajuntament ha instal·lat contenidors a les urbanitzacions Mas Nou, Puig Romaní, Mas Ros i Xicu Moner, amb la finalitat que els veïns puguin llençar-hi la runa i les deixalles que vagin treient de les seves parcel·les.
  Paral·lelament, l'Ajuntament de Calonge posa a disposició dels afectats del seu municipi el telèfon de la unitat de medi ambient per tal que sol·licitin tota la informació que els calgui. El telèfon de les dependències municipals és el 972. 66.03.75. El Consistori calongí ha fet pública avui una nota en la qual agraeix la tasca portada a terme pels voluntaris, els membres de Protecció Civil i pel personal municipal. El reconeixement es fa extensiu també als Bombers de la Generalitat, els Mossos d'Esquadra i la Policia Local de Calonge.
  Val a dir també, que els bombers van donar ahir per totalment extingit l'incendi i avui ja no hi ha cap dotació a la zona. Finalment, el foc ha cremat 430 hectàrees de terreny, totes al municipi de Castell-Platja d'Aro excepte una vintena del terme municipal de Calonge.